કશિશના મનની વાત જાણવાની મથામણ કરી રહેલો ધ્યેય તેને કોર્ટની તારીખની યાદ અપાવવાના બહાને ફોન કરે છે, પરંતુ કશિશ એમ કહીને વાત ટાળી દે છે કે તે આનો જવાબ હમણાં નહીં આપે. કૌશલ સાથે સંબંધો સામાન્ય થયા બાદ કશિશ તેને કોર્ટની તારીખની વાત જણાવતી નથી. દરમિયાન રાહુલ કશિશને ફોન કરી કોર્ટ કાર્યવાહી વિશે બ્રિફ કરે છે. બીજા દિવસે કોર્ટમાં કશિશ અને મહેન્દ્રભાઈનો ભેટો થઈ જાય છે. બંને એકબીજાના ખબર-અંતર પૂછે છે. કોર્ટરૃમમાં ઉદય નકલ ન મળી હોવાની દલીલ કરે છે. આથી રાહુલ તરત જ કોપી મેળવીને ઉદયને આપે છે. પોતાનો ઇરાદો બર આવ્યો હોવાના વિજ્યીસ્મિત સાથે ઉદય કશિશ સામે જોઈને કોર્ટમાંથી નીકળી જાય છે. ફરી તારીખ પડતાં નિરાશ કશિશ રાહુલ સાથે પૃચ્છા કરે છે. સામાન્ય લોકો કેવી રીતે કોર્ટાેના ચક્કર કાપતાં હશે તેવો તેને વિચાર આવે છે. દરમિયાન કૌશલના આર્કિટેક્ટ અને કોન્ટ્રાક્ટર કોફી હાઉસની બ્લુ પ્રિન્ટ વિશે કશિશને વિગતવાર જણાવે છે. બીજી તરફ કોફી હાઉસની સાઇટ શરૃ થતાં કશિશ રોજ સવારે કૌશલ સાથે પહોંચી કામ પર નજર રાખે છે. ફરી કોર્ટની તારીખના દિવસે ઉદય તેના વકીલ નીતિન લાકડાવાળા સાથે હાજર થાય છે. જજ ડિસ્ચાર્જ અરજી વિશે જણાવે છે. રાહુલ કશિશને કાયદાકીય વાતો સમજાવે છે, પણ કશિશ એટલું જ સમજી શકે છે કે કેસને ડિલે કરવાના પ્રયાસો થઈ રહ્યા છે. કોર્ટરૃમમાં સમય થતાં બંને પક્ષો પોતપોતાની દલીલો રજૂ કરે છે. આ પછી જજ રાઇટર પાસે નોંધ કરાવે છે. જજ ડિસ્ચાર્જ અરજી પર ચુકાદો લખાવાનું શરૃ કરે છે. જજ તેમનો ચુકાદો સંભળાવા તૈયાર થાય છે. આ તરફ બંને પક્ષોમાં ડિસ્ચાર્જ અરજી મંજૂર થાય છે કે નામંજૂર? કેવો ચુકાદો આવશે? તે જાણવાની ઇંતેજારી વધી જાય છે….